Udio otvoreno dostupnih radova u ukupnom broju radova zaposlenika Medicinskog fakulteta Sveučilišta u Zagrebu

**Cilj** Odrediti koliki je udio radova u otvorenom pristupu u ukupnom broju radova koje su zaposlenici Medicinskog fakulteta Sveučilišta u Zagrebu objavili u časopisima tijekom 2014. godine.

**Postupci** Kombinacijom metoda pretraživanja i pregledavanja PubMed-a prikupili smo bibliografske podatke o543 članka koje su zaposlenici Medicinskog fakulteta objavili 2014. godine. Članke koji su nosili oznaku „besplatan pristup cjelovitom tekstu“ (prema eng, „free full text”) smatrali smo člancima objavljenim zlatnim putom otvorenog pristupa. Dostupnost tih članaka provjerili smo slijedeći izravnu poveznicu na cjeloviti tekst. Postojanje zelenog puta otvorenog pristupa preostalim člancima utvrdili smo pretraživanjem institucijskog repozitorijia. Posebnu pozornost obratili smo člancima objavljenim u hrvatskim časopisima.

**Rezultati** Cjelovitom tekstu65% članaka zaposlenika Medicinskog fakulteta moglo se pristupiti besplatno. Većina tih članaka objavljena je u časopisima koji koriste zlatni put otvorenog pristupa (55% svih analiziranih članaka, odnosno 85% svih članaka u otvorenom pristupu). U Repozitoriju Medicinskoga fakulteta pronašli smo još 52 slobodno dostupne autorske inačice radova objavljenih u komercijalnim časopisima (10% svih članaka ili 15% svih članaka u otvorenom pristupu).

**Zaključak** Ukupan udio članaka u otvorenom pristupu u našem istraživanju bio je veći nego u sličnim istraživanjima, ali je cjeloviti tekst samo polovice članaka objavljenih zlatnim putom bio dostupan izravnom poveznicom iz baze PubMed. Ovo istraživanje ukazuje da bi veća kvaliteta meta-podataka i povezivanje bibliografskih podataka s cjelovitim tekstom članaka objavljenih zlatnim putom mogli osigurati njihovu bolju vidljivost čemu bi poglavito trebala težiti uredništva hrvatskih medicinskih časopisa. Osim toga, samo četvrtina članaka iz komercijalnih časopisa koji dopuštaju samopohranjivanje dostupna je u Repozitoriju Medicinskog fakulteta. Smatramo da bi u svrhu povećanja vidljivosti i dostupnosti znanstvene produkcije ustanove Medicinski fakultet trebao obvezati sve zaposlenike na pohranu članaka u fakultetski repozitorij.